b'\n_START_ARTICLE_\nJ\xc5\xabrinis akvariumas\n_START_SECTION_\nAkvariumo laikymas\n_START_PARAGRAPH_\nJ\xc5\xabriniai akvariumai eksploatuojami siekiant perkelti dal\xc4\xaf koralinio rifo \xc4\xaf u\xc5\xbedar\xc4\x85 ekosistem\xc4\x85, naudojant \xc4\xafvairius dirbtinus j\xc5\xabrin\xc4\x97s gyvyb\xc4\x97s palaikymo \xc4\xafrenginius. Be estetini\xc5\xb3 tiksl\xc5\xb3 taip pat akvariumai laikomi pa\xc5\xbeintiniais tikslais, kadangi j\xc5\xabrose, o ypatingai koraliniuose rifuose egzistuoja did\xc5\xbeiausia gyvyb\xc4\x97s form\xc5\xb3 \xc4\xafvairov\xc4\x97. I\xc5\xa1imtinais atvejais j\xc5\xabriniai akvariumai laikomi \xc5\xbeuv\xc5\xb3 bei koral\xc5\xb3 reprodukcijai nelaisv\xc4\x97je, taip padidinant \xc5\xa1i\xc5\xb3 gyv\xc5\xabn\xc5\xb3 atsparum\xc4\x85 stresui ir ligoms.\n_START_SECTION_\n\xc4\xaerengimas ir prie\xc5\xbei\xc5\xabra\n_START_PARAGRAPH_\n\xc4\xaerengiant j\xc5\xabrinius akvariumus da\xc5\xbenai naudojama keleto akvarium\xc5\xb3 sistema. Pagrindinis sistemos akvariumas \xc4\xafprastai yra vadinamasis vaizdo akvariumas, kuriame demonstruojamos \xc5\xbeuvys, koralai bei kitos gyvyb\xc4\x97s formos. Filtrai bei kiti \xc4\xafrengimai da\xc5\xbenai dedami \xc4\xaf papildomus akvariumus, \xc5\xa1ie akvariumai taip pat gali b\xc5\xabti panaudojami nepageidautinoms, ta\xc4\x8diau b\xc5\xabtinoms ekosistemai gyvyb\xc4\x97s formoms laikyti (dumbliai, pl\xc4\x97\xc5\xa1r\xc5\xabs bestuburiai ir kt.).\n_START_SECTION_\nPapildomi akvariumai\n_START_PARAGRAPH_\nPapildomi akvariumai, kitaip vadinami \xc5\xa1uliniais (angl. sump), da\xc5\xbenai \xc4\xafrengiami po vaizdo akvariumu ir tarpusavyje sujungiami vandens srautu. J\xc5\xabrinio akvariumo \xc5\xa1ulinyje \xc4\xafprastai talpinami b\xc5\xabtini gyvybei palaikyti biologiniai, mechaniniai arba cheminiai filtrai, kadangi pagrindiniame akvariume da\xc5\xbenai tokia \xc4\xafranga netelpa. Filtravimo \xc4\xafrang\xc4\x85 neretai patariama izoliuoti nuo pagrindinio akvariumo ir perkelti \xc4\xaf kit\xc4\x85 patalp\xc4\x85, d\xc4\x97l to kad didelis kiekis veikian\xc4\x8di\xc5\xb3 vandens siurbli\xc5\xb3 da\xc5\xbenai skleid\xc5\xbeia triuk\xc5\xa1mus, vir\xc5\xa1ijan\xc4\x8dius triuk\xc5\xa1mo normas gyvenamosiose patalpose._NEWLINE_Papildomos vandens talpos gali b\xc5\xabti \xc4\xafrengiamos vandens keitimui, druskos tirpinimui, naujai \xc4\xafsigyt\xc5\xb3 \xc5\xbeuv\xc5\xb3 izoliavimui (kad \xc4\xaf pagrindin\xc4\xaf akvarium\xc4\x85 atsitiktinai neb\xc5\xabt\xc5\xb3 perduodamos ligos), bei kitiems poreikiams.\n_START_SECTION_\nFiltravimas ir vandens kokyb\xc4\x97\n_START_PARAGRAPH_\nEsminiai j\xc5\xabrinio akvariumo filtravimo tikslai yra du - subalansuoti u\xc5\xbedar\xc4\x85 ekosistem\xc4\x85 taip, kad ji kuo ma\xc5\xbeiau skirt\xc5\xb3si nuo nat\xc5\xabralios, ir taip pat i\xc5\xa1laikyti estetin\xc4\xaf vaizd\xc4\x85 pagrindiniame akvariume. Filtruojant akvariumo vanden\xc4\xaf siekiama, kad ekosistemoje \xc4\xafvykt\xc5\xb3 u\xc5\xbedaras azoto ciklas.\n_START_SECTION_\nCheminis filtravimas ir papildai\n_START_PARAGRAPH_\nChemi\xc5\xa1kai filtruoti j\xc5\xabros vanden\xc4\xaf da\xc5\xbeniausiai naudojama aktyvuota anglis. Kai kurie specialistai aktyvuot\xc4\x85 angl\xc4\xaf priskiria prie mechanini\xc5\xb3 filtr\xc5\xb3. Neretai akvariumo vanduo papildomai ozonuojamas, pilami \xc4\xafvair\xc5\xabs kalcio bei mikroelement\xc5\xb3 papildai, skatinantys koral\xc5\xb3 bei \xc4\xafvairi\xc5\xb3 mikroorganizm\xc5\xb3 dauginim\xc4\x85si._NEWLINE_Kad b\xc5\xabt\xc5\xb3 u\xc5\xbetikrinta pakankama koralams augti kalcio jungini\xc5\xb3 koncentracija vandenyje, \xc5\xa1i\xc5\xb3 papild\xc5\xb3 naudojama daugiausiai. Paprastas b\xc5\xabdas padidinti kalcio koncentracij\xc4\x85 akvariumo vandenyje yra naudoti tirpi\xc5\xb3 kalcio drusk\xc5\xb3 (\xc4\xafprastai - kalcio chlorido) papildus. Jei akvariumo pH \xc5\xbeemas d\xc4\x97l didesnio vandenyje i\xc5\xa1tirpusio anglies dvideginio kiekio, patartina ma\xc5\xbeomis doz\xc4\x97mis naudoti kalcio hidroksido tirpal\xc4\x85, ta\xc4\x8diau reikia b\xc5\xabti atsargiems, kadangi \xc5\xa1ios med\xc5\xbeiagos tirpalo pH yra labai auk\xc5\xa1tas. Svarbu naudoti chemi\xc5\xa1kai grynas med\xc5\xbeiagas, kadangi net ir ma\xc5\xbeiausia nepageidaujam\xc5\xb3 med\xc5\xbeiag\xc5\xb3 koncentracija (pvz., vario, kurio druskos yra itin tirpios) gali b\xc5\xabti mirtinai nuodinga akvariumo gyventojams._NEWLINE_Nuolatinis kalcio \xc5\xa1altinis akvariumui su gausia kiet\xc5\xb3j\xc5\xb3 koral\xc5\xb3 populiacija yra kalcio reaktorius. \xc4\xaesigijus \xc5\xa1\xc4\xaf \xc4\xafrengin\xc4\xaf pildyti j\xc4\xaf reikia vidutini\xc5\xa1kai kart\xc4\x85 per metus, tuo tarpu jam veikiant, \xc4\xaf akvarium\xc4\x85 nuolatos tiekiamas pastovus kalcio kiekis. \xc5\xa0io \xc4\xafrenginio veikimo principas - naudojant maistin\xc4\x99 angliar\xc5\xabg\xc5\xa1t\xc4\x99 tirpinti kalcio karbonato u\xc5\xbepild\xc4\x85 ir ma\xc5\xbeomis doz\xc4\x97mis tiekti \xc4\xaf akvarium\xc4\x85. \xc5\xa0is \xc4\xafrenginys da\xc5\xbeniausiai komplektuojamas su angliar\xc5\xabg\xc5\xa1t\xc4\x97s balionu bei vienu arba dvejais elektroniniais pH valdikliais. Naudojant kalcio reaktori\xc5\xb3 reikia atid\xc5\xbeiai kontroliuoti akvariumo pH, kadangi i\xc5\xa1 reaktoriaus tiekiamas tirpalas d\xc4\x97l didel\xc4\x97s CO\xe2\x82\x82 koncentracijos yra r\xc5\xabg\xc5\xa1tinis ir jo perteklius gali i\xc5\xa1balansuoti \xc5\xa1armin\xc4\x99 akvariumo terp\xc4\x99.\n_START_SECTION_\nMechaninis filtravimas\n_START_PARAGRAPH_\nPla\xc4\x8diausiai paplit\xc4\x99 mechaniniai filtrai yra i\xc5\xa1putintojai (angl. skimmer). \xc5\xa0i\xc5\xb3 filtr\xc5\xb3 pagalba i\xc5\xa1 vandens pa\xc5\xa1alinamos kenksmingos med\xc5\xbeiagos, tokios kaip aminor\xc5\xabg\xc5\xa1tys ar proteinai, i\xc5\xa1siskyr\xc4\x99 puvimo metu. \xc5\xa0i\xc5\xb3 filtr\xc5\xb3 veikimo principas yra vandens ir oro srovi\xc5\xb3 mai\xc5\xa1ymas, siekiant sudaryti vandens putas. V\xc4\x97liau putos nukreipiamos \xc4\xaf tam tikr\xc4\x85 ertm\xc4\x99, kurioje kartu su putomis kaupiasi ir proteinai, kuri\xc5\xb3 molekul\xc4\x97s sudarytos i\xc5\xa1 hidrofobi\xc5\xa1k\xc5\xb3 bei hidrofili\xc5\xa1k\xc5\xb3 jungini\xc5\xb3 (pvz., riebalai ir cukr\xc5\xabs) ir d\xc4\x97l \xc5\xa1i\xc5\xb3 prie\xc5\xbeas\xc4\x8di\xc5\xb3 jos yra tarsi "pagaunamos" put\xc5\xb3 oro burbuliuk\xc5\xb3 sienel\xc4\x97se._NEWLINE_Mechaninei filtracijai taip pat naudojamos \xc4\xafvairaus akytumo kempin\xc4\x97s, kurios sulaiko didesnes vandenyje esan\xc4\x8dias ne\xc5\xa1varum\xc5\xb3 daleles. Tokios kempin\xc4\x97s v\xc4\x97liau pradeda veikti kaip biologiniai filtrai, kai jas padengia bakterij\xc5\xb3 sluoksnis (\xc5\xber. \xc5\xbeemiau).\n_START_SECTION_\nBiologinis filtravimas\n_START_PARAGRAPH_\nBiologin\xc4\xaf filtravim\xc4\x85 akvariume atlieka j\xc5\xabriniai dumbliai ir bakterijos. J\xc5\xabriniai dumbliai praktikoje da\xc5\xbenai pa\xc5\xa1alinami i\xc5\xa1 vaizdo akvariumo, kadangi augdami konkuruoja su koralais ir gadina estetin\xc4\xaf vaizd\xc4\x85. Tokiu atveju dumbliai talpinami specialiame papildomame akvariume, kuriame \xc4\xafrengiamas ap\xc5\xa1vietimas ir tokiu b\xc5\xabdu akvariumo vanduo papildomas deguonimi (ypatingai nakt\xc4\xaf, kai pagrindiniame akvariume i\xc5\xa1jungiamas ap\xc5\xa1vietimas ir vandenyje pradeda kauptis angliar\xc5\xabg\xc5\xa1t\xc4\x97, nukrenta vandens pH), bei i\xc5\xa1 jo absorbuojami nitratai ir kitos med\xc5\xbeiagos._NEWLINE_Pagrindinis, ta\xc4\x8diau ma\xc5\xbeiausiai plika akimi regimas j\xc5\xabrinio akvariumo filtras yra bakterijos. \xc5\xa0ios bakterijos skaidomos \xc4\xaf kelet\xc4\x85 r\xc5\xab\xc5\xa1i\xc5\xb3, pagal j\xc5\xb3 i\xc5\xa1skiriamus \xc5\xa1alutinius produktus. Esant u\xc5\xbedaram azoto ciklui akvariume gyvena ir veisiasi bakterijos, kurios dalyvauja puvimo procese ir i\xc5\xa1skiria amoniak\xc4\x85. V\xc4\x97liau amoniakas kit\xc5\xb3 bakterij\xc5\xb3 paver\xc4\x8diamas nitritais, dar v\xc4\x97liau - nitratais, kuriuos anaerobai i\xc5\xa1skaido iki gryno azoto ir gr\xc4\x85\xc5\xbeina \xc4\xaf atmosfer\xc4\x85. \xc4\xaeprasta \xc5\xa1i\xc5\xb3 bakterij\xc5\xb3 veisimosi vieta akvariume yra gyvasis akmuo, tod\xc4\x97l \xc4\xaf akvarium\xc4\x85 \xc5\xa1io akmens patariama d\xc4\x97ti kuo daugiau.\n_START_SECTION_\nAp\xc5\xa1vietimas\n_START_PARAGRAPH_\nJ\xc5\xabrinio akvariumo ap\xc5\xa1vietimas turi b\xc5\xabti ciklinis, tokiu b\xc5\xabdu jame simuliuojama diena ir naktis. Jei akvariume gyvena tik \xc5\xbeuvys, tokio akvariumo ap\xc5\xa1vietimas gali b\xc5\xabti parenkamas vien pagal estetin\xc4\xaf vaizd\xc4\x85. Ta\xc4\x8diau jei akvariume laikomi bestuburiai gyv\xc5\xabnai (koralai ir kt.), tuomet akvariumui reikalingas intensyvus plataus \xc5\xa1viesos spektro metalo halido ir fluorescentini\xc5\xb3 lemp\xc5\xb3 ap\xc5\xa1vietimas, kurio pagalba b\xc5\xabt\xc5\xb3 skatinamas mikrodumbli\xc5\xb3 augimas ir daugumoje koral\xc5\xb3 simbioti\xc5\xa1kai gyvenan\xc4\x8di\xc5\xb3 zooksanteli\xc5\xb3 fotosintez\xc4\x97._NEWLINE_Idealiausias koralinio rifo ap\xc5\xa1vietimas yra nat\xc5\xabrali saul\xc4\x97s \xc5\xa1viesa, kurios spalvin\xc4\x97 temperat\xc5\xabra yra ma\xc5\xbedaug 5900 kelvin\xc5\xb3. Praktika rodo, jog ap\xc5\xa1vietimo sistemos, kuri\xc5\xb3 spalvin\xc4\x97 temperat\xc5\xabra yra nuo 5000 iki 10 000 kelvin\xc5\xb3 geriausiai skatina augal\xc5\xb3 akvariumuose augim\xc4\x85. Kylant spektru auk\xc5\xa1\xc4\x8diau, spalvin\xc4\x97s temperat\xc5\xabros vir\xc5\xa1 10 000 kelvin\xc5\xb3 da\xc5\xbenai itin smarkiai i\xc5\xa1ry\xc5\xa1kina akvariumo gyventoj\xc5\xb3 spalvas, o nuo ap\xc5\xa1vietimai nuo 14 000 iki 20 000 kelvin\xc5\xb3 skleid\xc5\xbeia gilumo \xc4\xafsp\xc5\xabd\xc4\xaf suteikian\xc4\x8di\xc4\x85 m\xc4\x97lyn\xc4\x85 \xc5\xa1vies\xc4\x85, koki\xc4\x85 \xc4\xafprastai galima i\xc5\xa1vysti giliai po j\xc5\xabros pavir\xc5\xa1iumi.\n_START_SECTION_\n\xc5\xbduvys\n_START_PARAGRAPH_\nDa\xc5\xbenai j\xc5\xabriniuose akvariumuose laikomos tokios \xc5\xbeuvys kaip Klarko j\xc5\xabr\xc5\xb3 klounai (Amphiprion ocellaris), zebrin\xc4\x97s chirurg\xc5\xbeuv\xc4\x97s (Zebrasoma flavescens, Paracanthurus hepatus), "drugeliai" (Chaetodon auriga), "lap\xc4\x97s" (Siganus vulpinus). Patyr\xc4\x99 akvariumininkai augina "trigerius" (Odonus niger), li\xc5\xabta\xc5\xbeuves (Pterois volitans), esant reikiamoms s\xc4\x85lygoms - ryklius (Chiloscyllium punctatum) bei daugel\xc4\xaf kit\xc5\xb3 \xc5\xbeuv\xc5\xb3 r\xc5\xab\xc5\xa1i\xc5\xb3.\n_START_SECTION_\nKoralai\n_START_PARAGRAPH_\nAkvariumuose paplit\xc4\x99 mink\xc5\xa1ti koralai Xenia sp., Sinularia sp., Sarcophyton sp., taip pat \xc4\xafvair\xc5\xabs Acropora bei Montipora genties kietieji koralai. Da\xc5\xbenai d\xc4\x97l didel\xc4\x97s \xc4\xafvairov\xc4\x97s tiksl\xc5\xabs koral\xc5\xb3 nomenklat\xc5\xabriniai pavadinimai b\xc5\xabna ne\xc5\xbeinomi net patiems augintojams.\n_START_SECTION_\nV\xc4\x97\xc5\xbeiagyviai ir bestuburiai\n_START_PARAGRAPH_\nPopuliar\xc5\xabs v\xc4\x97\xc5\xbeiagyviai tarp akvariuminink\xc5\xb3 - \xc4\xafvairios, da\xc5\xbeniausiai Lysmata \xc5\xa1eimos krevet\xc4\x97s bei krabai - atsiskyr\xc4\x97liai (Calcinus elegans). Da\xc5\xbeniausiai akvariume laikomas moliuskas - tridakna (Tridacna gigas). J\xc5\xabr\xc5\xb3 klounai gyvena simbioz\xc4\x97je su \xc4\xafvairiomis aktinijomis, ta\xc4\x8diau pradedan\xc4\x8diajam akvariumininkui reikia nepamir\xc5\xa1ti, jog \xc5\xa1ie bestuburiai gali b\xc5\xabti agresyv\xc5\xabs koral\xc5\xb3, ypa\xc4\x8d kiet\xc5\xb3j\xc5\xb3 at\xc5\xbevilgiu.'